Галка і галчаняты  
*Міхась Пазнякоў*

Галчанят вучыла галка

Лётаць смела, лётаць шпарка

I, паказваючы — як,

Гаварыла птушкам так:

— Паглядзіце, вунь спакойна

Самалёт ляціць шматтонны,

Хутка, роўна — вышыні

Не баіцца ён ані.

I вавёрка — крыл не мае,

А між дрэў заўжды лятае.

Нават воблакі лятуць,

Хоць не птушкі анічуць.

Ах, маленькія пястушкі,

Ці ж баяцца неба птушкі?

Сорамна вачам маім,

Раз, два, тры —

Ляцім! Ляцім!